**Saksan turkkilaiset** ovat Saksassa asuvia turkkilaisia. Suurin osa heistä tuli 50 vuotta sitten Saksan talousnousun aikana työntekijöiksi paikallisiin tehtaisiin. Termiä käytetään usein koskemaan kaikkia Turkista tulleita ihmisiä. Turkkilaisia asuu Saksassa 2,7 miljoonaa ja kurdeja 800 000.

Historia
--------

Turkkilaisten laaja maahanmuutto Saksaan alkoi 1960-luvulla, kun Saksan ja Turkin välillä allekirjoitettiin vuonna 1961 työvoimasopimukset vierastyöläisten, niin sanottujen gastarbeitereiden vastaanottamisesta. Vuonna 1961 Saksaan muutti 7 116 turkkilaista. Vuoden 1973 öljykriisiin mennessä Saksaan oli muuttanut yli 900 000 turkkilaista. Tämän jälkeen Saksan talous lähti alamäkeen ja turkkilaisia muutti maahan parin seuraavan vuosikymmenen ajan lähinnä perheiden yhdistämisen kautta. Perheiden yhdistäminen loppui 1980-luvulla, mutta monet Saksan turkkilaiset hakevat edelleen puolisonsa Turkista.

Suuri osa ensimmäisen polven Saksan turkkilaisista ei edelleenkään ole Saksan kansalaisia. Tämä johtuu siitä että Saksan kansalaisuuden saamiseksi pitää Turkin kansalaisuus mitätöidä, mitä monet turkkilaiset eivät halua tehdä. Saksassa ei ole kaksoiskansalaisuusjärjestelmää Turkin kanssa.

Turkkilaisten muutto Saksaan on 2000-luvulla vähentynyt, ja muuttovirta Turkkiin päin on Saksan tilastokeskuksen tietojen mukaan vuodesta 2006 alkaen ollut suurempi kuin Saksaan ja kasvanut vähitellen. Syynä pidetään Turkin talouden nopeaa kasvua. Muuttajat ovat usein nuoria, jotka pitävät myös turkkilaisten imagoa Saksassa huonona, sen sijaan saksan kielen taito ja saksalainen koulutus ovat Turkissa etu, tosin monilla paluumuuttajilla turkin kielen taito on heikko ja sopeutuminen kulttuuriin vaikeaa.

Kulttuuri
---------

### Uskonto

Valtaosa Saksan turkkilaisista on muslimeja. Koko Saksan muslimiväestöstä he muodostivat vuonna 2009 noin 63%. Islamin on katsottu olevan Saksan turkkilaiset kaikkein selvimmin kantaväestöstä erottava kulttuurillinen piirre.

### Kieli

Turkin kieli on puhutuin vieras kieli Saksassa. Toisen ja kolmannen polven turkkilaiset puhuvat sitä usein saksalaisella korostuksella ja jopa paikallismurteen mukaisella korostuksella. Suurin osa turkkia puhuvista oppii sen kotonaan tai muiden turkkilaisten kautta. Monessa saksalaisessa koulussa on myös mahdollista opiskella turkkia vieraana kielenä.

### Sopeutuminen

Saksan turkkilaisia on pidetty tutkimuksissa maan huonoiten kotoutuneena maahanmuuttajaryhmänä. 30 % turkkilaisista ei valmistu peruskoulusta ja vain 14 % suorittaa ylioppilastutkinnon. Turkkilaiset menestyvät suurista siirtolaisryhmistä huonoiten myös työmarkkinoilla. Myös pelkästään sosiaalituella elävien perheiden osuus turkkilaisten keskuudessa on suurempi kuin muilla siirtolaisilla. Vuonna 2010 tehdyssä tutkimuksessa turkkilaiset muodostivat 3% Saksan väestöstä, mutta käyttivät 6% Saksan sosiaaliavustuksista.

Katso myös
----------

* Islam Saksassa

Lähteet
-------

1. ↑  Germany's Merkel On Delicate Visit To Turkey adio Free Europe Liberty. Viitattu 20.7.2010.
2. 1 2 3 4  Ayla Albayrak, Saksan turkkilaiset palaavat tekemään töitä Turkissa, Helsingin Sanomat 2.3.2011 sivu B 6
3. ↑  German Kurds plan return *Al Jazeera*. Viitattu 31.7.2023. (englanniksi)
4. ↑  Ayça Kılıçlı: Turkish migrants in Germany, Prospects of Integration (PDF) EU-Turkish Relations Dossier.  Arkistoitu 1.3.2012. Viitattu 20.7.2010. (englanniksi)
5. ↑  Rob Broomby: Germany's guest workers mark 40 years *BBC News*. Viitattu 20.7.2010. (englanniksi)
6. ↑  Studie: Deutlich mehr Muslime in Deutschland *Deutsche Welle*. Viitattu 20.7.2010. (saksaksi)
7. 1 2  David Horrocks, Eva Kolinsky: *Turkish Culture in German Society Today (Culture & Society in Germany)*. Berghahn Books, 1996. ISBN 1571810471. (englanniksi)
8. ↑  Study says Turks are Germany's worst integrated immigrants *The Local*. Viitattu 20.7.2010. (englanniksi)
9. ↑  [ The Welfare Use of Immigrants and Natives in Germany: The Case of
Turkish Immigrants] *LASER Discussion Papers*.  2010. Viitattu 31.7.2023. (englanniksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Saksan turkkilaiset**.
* German Turks (Arkistoitu – Internet Archive)
* German citizenship for Muslim German Turks
* Integration of Turkish-Germans[vanhentunut linkki]